**Creació del Sistema de gestió del Pla de recuperació, transformació i resiliència**

El 30 de setembre es van publicar al BOE l’[*Ordre HFP/1030/2021, de 29 de setembre, configuradora del Sistema de gestió del Pla de recuperació, transformació i resiliència* (a partir d’ara, “PRTR”*)*,](https://www.boe.es/boe/dias/2021/09/30/pdfs/BOE-A-2021-15860.pdf) i l’[*Ordre HFP/1031/2021,* del mateix dia*, relativa al procediment i format de la informació a proporcionar per les entitats del Sector públic estatal, autonòmic i local quant al seguiment del compliment d’objectius i d’execució pressupostària i comptable de les mesures dels components del PRTR*](https://www.boe.es/boe/dias/2021/09/30/pdfs/BOE-A-2021-15861.pdf)*.*

Ambdues disposicions han entrat en vigor el dia 1 d’octubre de 2021.

 L’*Ordre HFP/1030/2021* té com a objecte crear i desenvolupar un Sistema de gestió orientat a definir, planificar, executar, seguir i controlar els projectes i subprojectes que desenvolupen el PRTR.

La dita *Ordre* s’aplica a les entitats que integren l’Administració General de l’Estat, les administracions de les comunitats autònomes, i l’Administració local, així com també a qualssevol altres agents, totes elles pel fet de ser perceptores de fons del PRTR.

Totes les entitats esmentades que siguin decisores o executores i participants en l’execució de les mesures del PRTR han de disposar d’un “Pla de mesures antifrau”. Aquest Pla els ha de permetre garantir i declarar que, en llur àmbit d’actuació respectiu, els fons corresponents s’han utilitzat d’acord amb les normes aplicables, i particularment pel que fa a la prevenció, detecció i correcció del frau, la corrupció i els conflictes d’interessos.

L’execució del PRTR ha de respectar els límits establerts pels ajuts d’Estat i la prevenció del doble finançament.

Quant als procediments de contractació que tinguin per objecte desenvolupar les actuacions previstes al PRTR, les entitats decisores i executores hi han d’incloure les obligacions següents amb relació a la identificació de contractistes i subcontractistes:

a)      NIF

b)     nom o raó social

c)      domicili fiscal

d)     acceptació de la cessió de dades entre les administracions públiques implicades

e)     declaració responsable relativa al compromís de compliment dels principis transversals establerts al PRTR que poguessin afectar l’àmbit objecte de gestió

f)      només les persones contractistes: acreditació de la inscripció al Cens de persones empresàries, professionals i retenidores de l’Agència Estatal de l’Administració Tributària o al Cens equivalent de l’Administració Tributària Foral, que ha de reflectir l’activitat desenvolupada efectivament en la data de participació al procediment de licitació.

D’acord amb l’*Ordre HFP/1031/2021*, totes les entitats al·ludides que gestionin o executin projectes, subprojectes o línies d’acció (a partir d’ara, “projectes”) del PRTR estan obligades a trametre informació sobre el seguiment dels objectius i l’execució comptable de les despeses imputades a projectes del dit Pla. Això no afecta els projectes de l’**Ajut a la recuperació per a la cohesió i els territoris d’Europa** (**REACT-EU**), sobre els quals se seguirà informant d’acord amb el procediment aplicat fins ara.

L’*Ordre HFP/1031/2021* regula el procediment, format i periodicitat de la informació de seguiment relativa a l’assoliment d’objectius i a l’execució comptable de les despeses causades pel desenvolupament dels projectes de les mesures finançades amb fons del Mecanisme de recuperació i resiliència, i que les entitats públiques responsables de l’execució esmentada han de trametre.

En virtut de la dita *Ordre*, les entitats gestores han de definir, en coordinació amb les entitats decisores, els projectes mitjançant els quals pretenen desenvolupar les reformes o inversions.

**Els projectes han d’incloure, com a mínim, la informació següent**:

a)      component a què pertanyen

b)      reforma o inversió en què s’emmarquen

c)      entitat decisora

d)      entitat gestora

e)      òrgan gestor del projecte

f)       codi identificatiu únic del projecte, assignat pel Sistema d’informació de gestió i seguiment

g)      fonts de finançament

h)      objectius que determinen el compliment del projecte

i)       indicadors del grau de compliment dels objectius

j)       partides pressupostàries de l’entitat gestora per al finançament del projecte

k)      descripció breu de la finalitat a assolir amb el projecte

l)       dates d’inici i finalització

m)    despesa estimada

n)      altra informació rellevant

Totes les entitats gestores han d’informar sobre la identificació de la persona perceptora dels fons:

a)      nom de la persona destinatària

b)      data de naixement, si és el cas

c)      causa de la percepció: si és per concessió d’un ajut, o bé per ser contractista o subcontractista.

Les entitats gestores han d’actualitzar la informació contínuament a través del Sistema d’informació de gestió i seguiment del PRTR regulat a l’*Ordre HFP/1031/2021*. A més, han de disposar de sistemes de control intern que garanteixin la validesa i fiabilitat de les dades facilitades, així com llur traçabilitat.

L’*Ordre 1031/2021* també especifica el contingut mínim que han d’oferir la informació comptable, i la informació sobre la previsió pressupostària pel que fa al cas.

Des de la Direcció de Coordinació de la Contractació i la Direcció de Finançament s’estudiarà la possibilitat d’obtenir la màxima informació de forma automatitzada i la possibilitat de modificar els aplicatius informàtics per tal d’obtenir aquesta informació.